贈史康時二首  其一
作者：李洪
朝代：宋

paragraphs: 史侯眉山英，壯歲陪戎旃。
胸蟠九雲夢，筆倒三峽泉。
封侯直易爾，唾手平幽燕。
相國昔分陝，幕府羅雋賢。
公於二三子，骯髒孰差肩。
綸巾白羽扇，談笑清渭汧。
功名晚蹉跎，肯著祖逖鞭。
南游上會稽，却泛洞庭船。
九嶷多隠逸，千里跨馬韉。
邂逅闔閭城，傾蓋欣忘年。
誦我阮籍詩，三歎涕泗漣。
客懷已趣裝，握手臨道邊。
歸歟指衡麓，未辦買山錢。
他年遇回雁，寄我湘中篇。